**APSTIPRINĀTS:**

**SIA “SANARE – KRC JAUNĶEMERI”**

**2023.gada 6.aprīļa Valdes lēmums Nr.2-2/5**

**(2023.gada 6.aprīļa Valdes sēdes protokols Nr.2-1/3, 2.punkts)**

**PIELIKUMS Nr.2**

Valdes priekšēdētāja Elīna Malkiela

**Valsts finansēto rehabilitācijas pakalpojumu reģistra veidošanas**

**un administrēšanas kārtība**

1. Noteikumi nosaka kārtību, kādā SIA “SANARE – KRC JAUNĶEMERI” (turpmāk – KRC) veido, administrē un pārrauga valsts finansēto rehabilitācijas pakalpojumu pieprasītāju gaidīšanas rindas (turpmāk – Reģists).
2. *Reģistru* veido un administrē *KRC* *Rezervācijas nodaļa* kā vienotu rindu katram atsevišķam pakalpojuma veidam (ambulatori, dienas stacionāra, stacionāra pakalpojums), pēc iespējas ievērojot nepieciešamību plānot rehabilitācijas pakalpojumu sniegšanas nodrošinājumu pa periodiem, ņemot vērā to sezonalitāti un nepieciešamību nodrošināt pacientiem pakalpojuma pieejamību kalendārā gada laikā kalendārajam gadam noteiktās summas ietvaros atbilstoši līgumā ar Nacionālo veselības dienestu noteiktajam finanšu paziņojumam.
3. *Reģistrs* tiek veidots un uzturēts elektroniski kā elektroniskais žurnāls katram pakalpojuma veidam, atsevišķi bērniem un pieaugušajiem.
4. *KRC Rezervācijas nodaļa* nodrošina personas pierakstu valsts finansētajam rehabilitācijas pakalpojumam gan klātienē, gan telefoniski, gan elektroniski, ievērojot to, ka pierakstu pakalpojumu saņemšanai var veikt persona, kura vēlas saņemt pakalpojumu vai personas likumiskais pārstāvis.
5. *KRC Rezervācijas nodaļa Reģistrā* personas reģistrē rindas kārtībā, piešķirot individuālo rindas kārtas numuru atbilstoši fizikālās un rehabilitācijas medicīnas ārsta veiktam pacienta novērtējumam.
6. *KRC Rezervācijas nodaļa* pēc personas pieprasījuma sniedz informāciju par kopējo rindas garumu.
7. Lai personu uzņemtu  *Reģistrā*, personai ir nepieciešams fizikālās un rehabilitācijas medicīnas ārsta veiktais novērtējums vai ģimenes ārsta vai speciālista veiktais novērtējums (ja nepieciešami funkcionālā speciālista sniegti rehabilitācijas pakalpojumi līdz pieciem apmeklējumiem pacientam, kura funkcionēšanas ierobežojumi vienā funkcionēšanas veidā atbilst Starptautiskajai funkcionēšanas, nespējas un veselības klasifikācijai) un pieteikums medicīniskās rehabilitācijas pakalpojuma saņemšanai, kurā norādīta vismaz šāda informācija:

7.1. vārds, uzvārds;

7.2. personas kods;

7.3. kontakttālrunis;

7.4. nepieciešamais rehabilitācijas pakalpojuma veids (ambulators, stacionārs, dienas stacionārs);

7.5. elektroniskā pasta adrese, uz kuru tiks nosūtīta informācija un uzaicinājums pakalpojuma saņemšanai, ja tāda ir;

7.6. turpmākās saziņas veids (telefoniski, elektroniski).

**8.** Ja persona, veicot pierakstu valsts finansētajam rehabilitācijas pakalpojumam, nav iesniegusi vai nevar iesniegt fizikālās un rehabilitācijas medicīnas ārsta vai ģimenes ārsta vai speciālista nosūtījumu gadījumos, kad tas pieļaujams, *KRC* *Rezervācijas nodaļa* atliek personas reģistrāciju *Reģistrā* līdz brīdim, kamēr persona iesniedz attiecīgo nosūtījumu. Šādā gadījumā persona tiek uzņemta *Reģistrā* datumā, kurā iesniegts attiecīgs fizikālās un rehabilitācijas medicīnas ārsta vai ģimenes ārsta vai speciālista nosūtījums (veidlapa Nr.027-1/u).

**9***. KRC Rezervācijas nodaļa* uz *Reģistrā* norādīto elektroniskā pasta adresi nosūta vēstuli ar informāciju par plānoto pakalpojuma saņemšanas laiku un personai piešķirto individuālo rindas kārtas numuru (pielikums Nr.1). Gadījumā, ja persona nav norādījusi elektroniskā pasta adresi, tad *KRC Rezervācijas nodaļa* šajā punktā minēto informāciju nosūta īsziņas veidā uz personas norādīto kontakttālruni vai izsniedz klātienē, ja persona to pieprasa.

 Sniedzot personai informāciju par plānoto pakalpojuma saņemšanas laiku, *KRC Rezervācijas nodaļa* no personas iegūst apliecinājumu par piekrišanu reģistrācijai veselības aprūpes pakalpojumu saņemšanas gaidīšanas rindā un informētību par aptuveno pakalpojuma saņemšanas laiku.

**10.** *Reģistrs* tiek nepārtraukti administrēts, ievērojot normatīvajos aktos noteikto medicīniskās rehabilitācijas pakalpojumu sniegšanas prioritāro secību atbilstoši fizikālās un rehabilitācijas medicīnas ārsta veiktam pacienta novērtējumam, iekļaujot pacientus tajās neatkarīgi no gaidīšanas rindā uzņemšanas brīža šādā sekojošā secībā:

10.1.pacienti ar subakūtiem funkcionēšanas traucējumiem, kas izpaužas kā komunikācijas, kognitīvo spēju, mobilitātes, pašaprūpes, instrumentālās ikdienas aktivitāšu ierobežojumi;

10.2. pārējie pacienti ar subakūtiem funkcionēšanas traucējumiem, kas ierobežo nepieciešamās aktivitātes algota darba veikšanai un var izraisīt invaliditāti

10.3*.* pārējie pacienti ar subakūtiem funkcionēšanas traucējumiem, kas ierobežo nepieciešamās aktivitātes izglītības iegūšanai un var izraisīt invaliditāti;

10.4*.*ilgtermiņa rehabilitācijas pakalpojumu/dinamiskās novērošana sakarā ar hroniskiem funkcionālajiem traucējumiem.

**11.** Ja rinda pakalpojumu saņemšanai ir garāka par 6 (sešiem) mēnešiem, *KRC Rezervācijas nodaļa* vismaz mēnesi pirms plānotā pakalpojuma saņemšanas laika informē personu par iespējamo pakalpojumu saņemšanas laiku, ievērojot personas norādīto turpmākās saziņas veidu.

**12.** Ja rinda pakalpojumu saņemšanai ir garāka par 2 (diviem) mēnešiem, *KRC Rezervācijas nodaļa* ne vēlāk kā 2 (divas) darba dienas pirms pakalpojuma saņemšanas datuma atgādinājuma veidā informē personu par pierakstu pakalpojumam, ievērojot personas norādīto turpmākās saziņas veidu.

**13**. Ja *Reģistrā* iekļauto personu gaidīšanas laiks pakalpojuma saņemšanai pārsniedz 12 (divpadsmit) mēnešus, *KRC* *Rezervācijas nodaļa* reizi sešos mēnešos aktualizē informāciju par personām, kas iekļautas rindā, izslēdzot no tās personas, kuras ir mirušas vai par kurām ir informācija, ka pakalpojums tām vairs nav nepieciešams.

**14**. Ja personas veselības stāvokļa dēļ (ārsta izziņa) vai tādu iemeslu dēļ, kurus KRC uzskata par attaisnojošiem, attiecīgo medicīniskās rehabilitācijas pakalpojumu plānotajā laikā nav iespējams sniegt, KRC var noteikt citu šī pakalpojuma saņemšanas laiku (atlikt), individuāli vienojoties ar personu par pakalpojuma nodrošināšanu citā tuvākajā iespējamā laikā.

**15.** Ja no KRC neatkarīgu iemeslu dēļ attiecīgo medicīniskās rehabilitācijas pakalpojumu plānotajā laikā nav iespējams sniegt, KRC var noteikt citu pakalpojuma saņemšanas laiku, individuāli informējot pacientu ne vēlāk kā 1 (vienu) dienu iepriekš, piedāvājot iespēju saņemt valsts apmaksātu rehabilitācijas pakalpojumu citā tuvākajā iespējamā laikā.

**16**. Persona tiek izslēgta no *Reģistra* sekojošos gadījumos:

16.1. ir kļuvis zināms, ka personai nav nepieciešama vai nav iespējama medicīniskā rehabilitācija medicīnisku kontrindikāciju dēļ;

16.2. persona ir atteikusies no pakalpojumu saņemšanas;

16.3. persona atkārtoti, vismaz 2 reizes, atsakās no plānotajiem pakalpojuma saņemšanas laikiem bez attaisnojoša iemesla;

16.4. ar personu nav ilgstoši[[1]](#footnote-1) iespējams sazināties, lai informētu par konkrētiem pakalpojuma saņemšanas laikiem;

16.4. persona ir zaudējusi tiesības saņemt valsts apmaksātus medicīniskās rehabilitācijas pakalpojumus;

16.5. persona ir mirusi.

Šajā gadījumā, izņemot 16.5. punktā noteikto, uz e-pastu vai tālruni ar īsziņu *KRC* *Rezervācijas nodaļa* nosūtīta paziņojumu par personas izslēgšanu no *Reģistra*.

**17**. *KRC* *Rezervācijas nodaļa* ir atbildīga par patiesas un pilnīgas informācijas iekļaušanu *Reģistrā.*

**Pielikums Nr. 1**

Sveicināti!

 Jūsu pieteikums valsts līdzfinansētās medicīniskās rehabilitācijas pakalpojuma saņemšanai ir reģistrēts un vadoties no valsts piešķirtā finansējuma apjoma, pieteikums tiek iekļauts pakalpojumu gaidīšanas rindā ar individuālo kārtas Nr.

Plānotais pakalpojuma saņemšanas laiks ir aptuveni .

Informējam, ka pakalpojuma gaidīšanas laiks var mainīties un ārstniecības iestāde ir tiesīga pakalpojuma saņemšanas laiku pārcelt (neatkarīgi no gaidīšanas rindā uzņemšanas brīža) atbilstoši fizikālās un rehabilitācijas medicīnas ārsta veiktajam novērtējumam un Jums ir tiesības saņemt attiecīgo veselības aprūpes pakalpojumu citā ārstniecības iestādē, kurā gaidīšanas rindas nav vai tā ir mazāka. Informācija par valsts apmaksāto medicīnas pakalpojumu pieejamību tiek apkopota interneta vietnē rindapiearsta.lv vai http://www.vmnvd.gov.lv/lvrindapiearstalv. Gadījumā, ja veselības aprūpes pakalpojumu Jūs izvēlaties saņemts citā ārstniecības iestādē, lūdzam Jūs savlaicīgi informēt mūsu ārstniecības iestādi par pieraksta atcelšanu.

Informējam, ka tiklīdz pienāks Jūsu rinda pakalpojuma saņemšanai, mēs sazināsimies ar Jums un vienosimies par konkrētu pakalpojuma saņemšanas datumu.

 Lūdzam piecu darba dienu laikā apstiprināt minētās informācijas saņemšanu, nosūtot e-pastu uz adresi: uznemsana@jaunkemeri.lv vai sazinoties telefoniski pa tālruņiem + 371 67733522 vai +371 28369340. Gadījumā, ja noteiktajā termiņā persona nesniegs atbildi, tiks uzskatīts, ka persona ir sniegusi noklusējuma piekrišanu gaidīt pakalpojumu saņemšanas pretendentu rindā.

1. *Ilgstoš*i – vismaz trīsdesmit dienas pēc kārtas persona nav sasniedzama telefoniski, veicot zvanus KRC darba laika ietvaros vai elektroniski nosūtot paziņojumus, persona nesniedz informāciju par tā saņemšanu vai nesniedz apstiprinājumus KRC uzaicinājumiem. [↑](#footnote-ref-1)